[pic] | EUROOPAN YHTEISÖJEN KOMISSIO |

Bryssel 28.11.2006

SEK(2006) 1635

KOMISSION YKSIKÖIDEN VALMISTELUASIAKIRJA

Oheisasiakirja KOMISSION NEUVOSTOLLE ANTAMAAN TIEDONANTOON tiedonanto Akt-valtioiden ja -alueiden kanssa tehtävien talouskumppanuussopimusten neuvottelemiseksi annettujen neuvotteluohjeiden muuttamiseksi {KOM(2006) 673 lopullinen} {SEK(2006) 1427} ALUSTAVIA TIETOJA VAIKUTUSTEN ARVIOINNISTA

TIIVISTELMÄ

Komissio ehdottaa SADC:n 7. maaliskuuta 2006 esittämien talouskumppanuussopimuspuitteiden hyväksymistä. Puitteissa kaavaillaan erityisesti Etelä-Afrikan mukaanottoa EY:n ja SADC:n väliseen talouskumppanuussopimukseen. Mukaanotto edellyttäisi talouskumppanuussopimusta koskevien neuvotteluohjeiden muuttamista. Olisi johdonmukaista poistaa kauppamääräykset kauppaa, kehitystä ja yhteistyötä koskevasta sopimuksesta ja korvata ne talouskumppanuussopimuksen kauppamääräyksillä kyseisen uuden sopimuksen voimaantulosta alkaen. Mukaanottoon liittyisi kuitenkin tiettyjä SADC:n esittämistä puitteista poikkeavia ehtoja, jotka koskevat tullitariffitarjousten määrittelemistä, uuden sopimuksen soveltamisalaa sekä Mosambikin, Angolan ja Tansanian (MAT-valtiot) tilannetta.

SADC-ryhmän kanssa käydyt talouskumppanuusneuvottelut ovat edenneet hyvin hitaasti, mikä johtuu lähinnä SADC:hen kuuluvien maiden yhtenäisyyden puutteesta (monet maat kuuluvat useampiin, joskus keskenään ristiriidassa oleviin kauppajärjestelmiin) ja Etelä-Afrikan varovaisesta asenteesta talouskumppanuusneuvotteluissa sen pyrkiessä välttämään ristiriidat alueellisen yhdentymishankkeen ja omien tavoitteidensa välillä. SADC:n ehdotus on kannatettava, sillä se selkeyttää Etelä-Afrikan roolia neuvotteluissa.

On syytä huomata, että markkinoille pääsyä koskevissa kysymyksissä neuvottelujen lähtökohtana ovat nykyiset kauppaa, kehitystä ja yhteistyötä koskevan sopimuksen ja Cotonoun sopimuksen määräykset. Etelä-Afrikan kilpailukykyisyyden vuoksi sille on myönnettävä muista talouskumppanuussopimuksen jäsenmaista poikkeava kauppajärjestelmä EU:n markkinoille pääsyä varten. Näin ollen tullittoman ja määrällisiä rajoituksia sisältämättömän kauppakohtelun laajentamista koskemaan Etelä-Afrikkaa ei pidetä mahdollisena lähitulevaisuudessa. Muut mahdolliset tullimyönnytykset Botswanalle, Lesotholle, Namibialle ja Swazimaalle (BLNS-valtiot) ja MAT-valtioille neuvotellaan osana talouskumppanuussopimusta ja ne riippuvat kyseisten maiden toimista sääntöjen noudattamiseksi.

SADC:n ehdotus tuo esiin myös kysymyksen siitä, mille kannalle MAT-valtiot asettuvat neuvottelujen seuraavissa vaiheissa. Niiden esittämä pyyntö sopimusperusteisesta EBA-kohtelusta aiheuttaisi oikeudellisia ongelmia WTO:n sääntöjen osalta, koska se ei olisi GATT-sopimuksen artiklan XXIV vaatimusten mukaista (vastavuoroisuuden puuttuminen) eikä valtuutuslausekkeen mukaista, koska se olisi EBA:n muita edunsaajia syrjivää. Jos MAT-valtiot eivät halua liittyä talouskumppanuussopimukseen, niillä olisi yhä oikeus yleisen tullietuusjärjestelmän (EBA:n) mukaiseen tullikohteluun. Tuleva talouskumppanuussopimus pysyy lopullisesta muodostaan riippumatta joka tapauksessa avoimena niille alueen AKT-maille, jotka haluavat liittyä siihen myöhemmin. EY:n SADC:lle antamasta vastauksesta pitäisi myös selkeästi käydä ilmi, että kaikkien tarjontaan liittyviin sääntömääräisiin sitoumuksiin ( esimerkiksi palvelut, investoinnit, julkiset hankinnat, kaupan helpotukset, teollis- ja tekijänoikeudet, ympäristö, työvoima ja kilpailu ) tehtävien viittausten pois jättämistä ei voida hyväksyä. Nämä kysymykset ovat olennainen osa talouskumppanuussopimuksen kestävän kehityksen pakettia. EY ei katso voivansa parantaa SADC:n pääsyä markkinoilleen, jos alueella päätetään jättää puuttumatta kyseisiin asioihin. Lopuksi on syytä korostaa, että Etelä-Afrikan mukaanotto SADC:n talouskumppanuushankkeeseen sopii yhteen myös EU:n ja Etelä-Afrikan välistä strategista kumppanuutta koskevan hiljattain annetun tiedonannon kanssa.